En bølge af indbrud har i de seneste uger ramt Jammerbugt, Hjørring, Frederikshavn og Brønderslev kommuner. Familien Hedegaard fra Kaas i Jammerbugt Kommune er en af de mange familier, som i december har haft ubudne gæster. - De har brækket vinduet op, fortæller Jannie Hedegaard, som viser rundt i familiens hus i Kaas. Hos familien Hedegaard er tyvene kommet ind ved at brække vinduet op til et af husets værelser, som ligger ud mod en stor lukket have, og samtidig står naboens hus tomt, så de har ugeneret kunne bryde ind, mens familien Hedegaard var væk. Det er nu to uger siden, at Jannie Hedegaard og familien kom hjem til et hus, som var tømt af tyve, mens de søndag aften var væk i nogle timer. - Det er grænseoverskridende, og det er ekstremt krænkende. Man går alle følelserne igennem. Først bliver man forskrækket og bange, og så bliver man vred og gal, siger Jannie Hedegaard fra Kaas. Jannie Hedegaard og familien er desværre ikke de eneste, som kommer hjem til et hus, som har haft besøg af tyve. Samme aften som tyvene var på besøg hos Jannie Kristensen, begik de også indbrud i to andre huse i kvarteret. Tyvene har søgt efter værdier i hele huset hos familien Hedegaard. - De har ikke taget skoene af, og der er spor i hele huset efter dem. Politiet sagde, at det første de gjorde, var at åbne terrassedøren, så de havde en flugtvej, fortæller Jannie Hedegaard. I Nordjylland ligger antallet af indbrud i år på næsten samme niveau som i 2016. Dog med en mindre stigning. I Aalborg og de tre himmerlandske kommuner Rebild, Mariagerfjord og Vesthimmerland har der været et markant fald i antallet af indbrud. Det største fald er i Vesthimmerland, hvor der er registreret 55 procent færre indbrud i forhold til sidste år. Derimod stiger antallet af indbrud voldsomt i Jammerbugt, Hjørring og Brønderslev. Det ser værst ud i Brønderslev, som er højdespringer, med en stigning på hele 137 procent i forhold til sidste år. - Det er svært at angive, hvorfor de holder sig væk fra de sydlige kommuner, men vi har de andre år efterforsket massivt i de områder, da var her, at det var værst med indbrud. VI kan ikke angive hvorfor, at det netop nu er i Vendsyssel, at der er mange indbrud, siger politikommissær Sune Myrup fra Nordjyllands Politi. Nordjyllands Politi har sat ekstra ressourcer ind på at få bremset indbrudsbølgen i Vendsyssel. Tyvene går efter let omsættelige varer som iPads, Playstation, smykker, bærbare computere og designer ting. - Vi havde iPads i stuen, og på børnene værelserne er de gået efter Playstations. De har også været på kontoret og på badeværelset, fortæller Jannie Hedegaard. Indbruddet hos familien Hedegaard skete søndag aften mellem klokken 19.00 og 21.00. - Jeg tænker, at de godt ved, hvor vi gemmer vores ting, siger Jannie Hedegaard. Familien havde lys i huset, mens de var væk, men det holdt ikke tyvene ude. - De har bare skruet pærerne løs i vores lamper, så de havde arbejdsro, siger Jannie Hedegaard. Tyvene forsvandt formentlig ud af havedøren med familien Hedegaards iPads, computere, smykker og Playstations. Ved plankeværket stopper sporene af tyvene.

Opsummering:
Over 2.400 nordjyder har haft indbrud i år, og bor man i Vendsyssel eller Jammerbugt er man særlig udsat i øjeblikket.